PTT คาด Q3 มีโอกาสขาดทุนสต็อกน้ำมัน ยังคงแผนลงทุน 5 ปี (58-62) ราว 3 แสนลบ.
PTT คาด Q3/58 มีโอกาสขาดทุนสต็อกน้ำมัน หลังราคาน้ำมันปรับตัวลง ยันปี 59 ไม่ขาดทุน NGV ยังคงแผนการลงทุน 5 ปี (ปี58-62) ราว 3 แสนลบ.
4 ก.ย. 2558

นายพิจินต์ อภิวันทนาพร ผู้จัดการฝ่ายลงทุนสัมพันธ์ บริษัท ปตท. จำกัด (มหาชน) หรือ PTT เปิดเผยว่า บริษัทคาดว่าไตรมาส 3/58 จะมีโอกาสบันทึกขาดทุนจากสต็อกน้ำมันเป็นผลมาจากราคาน้ำมันที่ปรับตัวลดลงมาและยังเคลื่อนไหวอยู่ในระดับต่ำ
โดยล่าสุดราคาน้ำมันดิบอยู่ที่ราว 46 เหรียญสหรัฐ/บาร์เรล และยังไม่สามารถประเมินได้ว่าราคาน้ำมันจะผันผวนอีกหรือไม่ ขณะที่ไตรมาส 4/58 ก็ยังต้องรอดูทิศทางราคาน้ำมันอีกครั้งหนึ่ง โดยทั้งปีนี้คาดว่าราคาน้ำมันดิบน่าจะเคลื่อนไหวอยู่ในกรอบ 50-60 เหรียญสหรัฐ/บาร์เรล
“ในช่วงไตรมาส 3/58 เราอาจจะมีการบันทึก Stock loss จากราคาน้ำมันที่ปรับตัวลดลงมา แต่ในไตรมาส 4/58 ยังไม่สามารถบอกได้ว่าจะเป็นอย่างไร ต้องดูราคาน้ำมันอีกที”นายพิจินต์ กล่าว
สำหรับแนวโน้มเศรษฐกิจโลก โดยเฉพาะเศรษฐกิจหลัก อย่าง สหรัฐฯ ,จีน ,ยุโรป และประชาคมเศรษฐกิจอาเซียน (AEC) น่าจะฟื้นตัวดีขึ้นจากการที่ประเทศต่างๆ ดำเนินมาตรการเพื่อรักษาระดับการเติบโตทางเศรษฐกิจ (GDP) ขณะที่เศษฐกิจไทยที่เดิมคาดว่าอัตราการเติบโตทางเศรษฐกิจในปีนี้จะเติบโตได้ไม่มากนัก แต่ก็เริ่มมีความหวังหลังจากที่คณะรัฐมนตรี (ครม.) ออกมาตรการกระตุ้นเศษฐกิจทั้งในระยะกลางและยาว
นอกจากนี้บริษัทยังคงแผนการลงทุน 5 ปี (ปี58-62) ที่ราว 3 แสนล้านบาท แบ่งเป็นใช้ลงทุนในธุรกิจก๊าซธรรมชาติ ในสัดส่วน 55% ,ธุรกิจก๊าซธรรมชาติเหลว(LNG) 18 % , M&amp;A and Invesment Oversea 11 % , การวิจัยและพัฒนา(R&amp;D) 5 % ,ธุรกิจโครงสร้างพื้นฐาน (Infrastructure) 2 % และส่วนที่เหลือเป็นธุรกิจ Oil &amp; Trading โดยในปีนี้ได้ปรับลดงบลงทุนลงเหลือ 55,663 ล้านบาท จากเดิมที้วางไว้ 77,280 ล้านบาท หลังได้เลื่อนโครงการลงทุนในต่างประเทศและคลังก๊าซปิโตรเลียมเหลว LNG เฟส 2 ออกไป อีกทั้งยังไม่มีแผนการซื้อกิจการเข้ามา
ขณะที่มองปีหน้ามีโอกาสจะไม่ขาดทุนจากธุรกิจก๊าซธรรมชาติสำหรับยานยนต์ (NGV) เนื่องจากรัฐบาลได้มีนโยบายปรับโครงสร้างพลังงานโดยมีแนวโน้มจะให้ราคา NGV สะท้อนต้นทุนที่แท้จริง ซึ่งจะส่งทำให้ราคาขายก๊าซ NGV ที่ปัจจุบันอยู่ในระดับ 13 บาท/กิโลกรัม เพิ่มขึ้นอยู่ในระดับเท่ากับราคาต้นทุนที่จำนวน 14 บาท/กิโลกรัม